SL Uradni list Evropske unije C 147/23

POVZETEK ODLOČBE KOMISIJE

z dne 26. oktobra 2004

v zvezi s postopkom na podlagi člena 81 Pogodbe ES

(ZadevA COMP/F-1/38.338 – OP/šivalne igle)

(notificirano pod dokumentarno številko C(2004) 4221)

(Besedilo v angleškem in nemškem jeziku je edino verodostojno)

(Besedilo velja za EGP)

2009/C 147/15

1. UVOD IN KRŠITVE

Tri podjetja in njihove podružnice, in sicer: William Prym GmbH & Co. KG in Prym Consumer GmbH & Co. KG, Coats Holdings Ltd in J & P Coats Ltd, Entaco Ltd in Entaco Group Ltd, so sklenili niz formalno dvostranskih sporazumov med 10. septembrom 1994 (sporazumi so bili podpisani v juniju, ampak so začeli veljati 10. septembra 1994) in 31. decembrom 1999, ki so v praksi delovali kot tristranski sporazumi, v skladu s katerimi so si ta podjetja razdelila oz. so pripomogla k razdelitvi proizvodnih trgov (z razdelitvijo evropskega trga za izdelke kovinske galanterije) in geografskih trgov (z razdelitvijo evropskega trga za šivalne igle). Poleg tega so ta podjetja sodelovala na dvostranskih ali tristranskih sestankih med 10. majem 1993 in 8. novembrom 2001 (sodelovanje podjetja Coats je bilo omejeno na predhodne sestanke). Ta usklajena ravnanja in sporazumi pomenijo kršitev člena 81(1) Pogodbe ES in so imela cilj in učinek:

Za William Prym GmbH & Co. KG in Prym Consumer GmbH & Co. KG in Entaco Ltd in Entaco Group Ltd:

— razdelitve evropskega trga za kovinsko galanterijo z omejevanjem poslovne aktivnosti podjetja Entaco Ltd na poslovanje z šivalnimi iglami za ročno šivanje in posebnimi iglami, kar je dejanje, ki ustreza razdelitvi trga na trg za šivalne in posebne igle in širše trge za igle in tudi ostale trge za kovinsko galanterijo;

— razdelitve evropskega trga za igle z omejevanjem delovanja podjetja Entaco Ltd na Združeno Kraljestvo, Irsko in (delno) Italijo in s preprečitvijo vstopa tega podjetja na trg kontinentalne Evrope za igle (z izjemo t.i. „label accounts“, tj. podjetij, s katerimi je Entaco Ltd posloval pred sklenitvijo sporazumov o ostalimi podjetji), in tako učinkovito rezervirati tiste trge za William Prym GmbH & Co. KG in njegove podružnice, kar je dejanje, ki ustreza geografski razdelitvi trga na področju trga z iglami.

Za Coats Holdings Ltd in J & P Coats Ltd:

— predvsem zaščito blagovne znamke podjetja (Milward) na maloprodajni ravni pred konkurenco, ki jo predstavlja Entaco Ltd, tako i) s sklenitvijo sporazuma izključno za dobavo in nabavo s podjetjem Entaco Ltd, ki pokriva Združeno Kraljestvo in (delno) Italijo, kot ii) z določitvijo obveznosti podjetju Entaco Ltd, ki mora spoštovati sporazum o geografski razdelitvi trga, v katerega je vstopilo skupaj s podjetjem William Prym GmbH & Co. KG in njegovimi podružnicami.

Sedanji osnutek sklepa temelji na obstoječih medsebojno pogojenih klavzulah, ki jih vsebujejo zgoraj omenjeni bilateralni sporazumi in na podlagi določenih sodobnih dokumentov. Te klavzule so bile s časom obnovljene.

V tem okviru je treba poudariti, da prošnja za ugoden razplet za podjetje Entaco Ltd, potrjuje vse ugotovitve Komisije v teh postopkih. Prym je v svojem odgovoru na obvestilo o nasprotovanju priznal sodelovanje pri kršitvah, vendar je oporekal velikosti upoštevanega trga.

2. POSTOPEK

Sedanje ugotovitve izhajajo iz preiskave, ki jo je izvedla Komisija 7. in 8. novembra 2001 v skladu s členom 14(3) Uredbe št. 17 v prostorih več izdelovalcev kovinske in plastične galanterije Skupnosti (predvsem Entaco Ltd, Coats plc, William Prym GmbH & Co. KG in v nemškem združenju VBT (Fachverband Verbindungs- und Befestigungstechnik)). Z navedenimi preiskavami in kasnejšimi poizvedbami iz člena 11 Uredbe št. 17 je Komisija pridobila dokazno dokumentacijo, ki kaže na kršitve člena 81 Pogodbe ES s strani naslednjih podjetij: William Prym GmbH in Co. KG, Prym Consumer GmbH & Co. KG, Coats Holdings Ltd, J & P Coats Ltd in Entaco Ltd. Preiskave so bile rezultat informacij s strani gospoda Martina Ellisa iz podjetja Entaco med 23. avgustom 2000 in 6. avgustom 2001. Ustrezne službe Komisije so te informacije smatrale kot prošnjo za ugoden razplet s strani gospoda Martina Ellisa iz podjetja Entaco v pismu z dne 21. avgusta 2001.

V aprilu, maju, juniju in oktobru 2003 je Komisija poslala zahteve za podatke v skladu s členom 11 naslednjim izdelovalcem kovinske in plastične galanterije v Evropski skupnosti: Coats plc, William Prym GmbH & Co. KG, Entaco Ltd in združenju VBT in Needle Industries (India) Private Ltd.

15. marca 2004 je Komisija v skladu s členom 2 Uredbe (ES) št. 2842/98 naslovila ugotovitev o možnih kršitvah na Prym, Entaco in Coats, ki jo je podjetje Entaco prejelo 16. marca 2004 in podjetji Coats in Prym 17. marca 2004. Dostop do dokumentacije je bil strankam omogočen v elektronski obliki. Vsaka stranka je prejela CD-ROM z dokumentacijo Komisije z dne 26. marca 2004.

Zaslišanje je potekalo 18. junija 2004. Posvetovanje z Direktoratom A in pravno službo se je odvijalo 18. septembra 2004.

3. UPOŠTEVANI TRGI

Komisija je ugotovila tri upoštevane trge izdelkov: i) evropski trg za igle za ročno šivanje in obrtniške igle (ki vključuje predvsem posebne igle), pri katerem je prišlo do proizvodne in geografske razdelitve trgov (tržna vrednost okrog 30 mio EUR), ii) evropski trg za „druge šivalne in pletilne izdelke, vključno z bucikami, pletilskimi iglami/pletilkami“ (tržna vrednost okrog 30 mio EUR), in iii) evropski trg za druge izdelke kovinske galanterije, vključno z zadrgami in drugimi zaponkami (1,5 milijard EUR), do katerega proizvodne razdelitve v obeh primerih je prišlo šele od 10. septembra 1994 do 13. marca 1997. Trg za igle za ročno šivanje in obrtniške igle je treba ločiti od trga za igle za industrijske stroje, ki niso bile izdelane v podjetjih med obdobjem kršitve. Prym vztraja, da se igle za ročno šivanje in obrtniške igle obravnavajo kot ločena upoštevana trga. Vendar tega stališča ni mogoče podpreti, saj ga druga podjetja ne podpirajo in sporazumi, ki so v nasprotju s členom 81 Pogodbe ES, se nanašajo na obe vrsti igel.

4. MEHANIZEM KRŠITEV

1. Coats je bil zaščiten pred konkurenco podjetij Entaco in Prym na maloprodajni ravni (za njegovo blagovno znamko Milward) odkar: — Entaco ni mogel konkurirati podjetju Coats na podlagi sporazumov, ki jih je podpisal z obema podjetjema Coats in Prym posebej za Združeno Kraljestvo in kontinentalno Evropo na maloprodajni ravni. V skladu s klavzulo 2.2 sporazuma o dobavi in nabavi, je podjetju Entaco omejeno dobavljanje kupcem podjetja Coats v Združenem Kraljestvu: „Entaco ne sme dobavljati izdelkov strankam kupca v Združenem Kraljestvu, razen ko gre za tiste stranke, katerim je dobavitelj dobavljal izdelke pred današnjim datumom na ravni obstoječega poslovanja“. V skladu s klavzulo 2.2 sporazuma o razdelitvi med podjetjema Prym in Entaco, je podjetju Entaco omejena prodaja strankam podjetij Coats in Prym v kontinentalni Evropi: „Entaco ne sme prodajati izdelkov nikomur na tem ozemlju [Evropa brez Združenega Kraljestva in Irske] razen podjetemi, s katerimi je Entaco Ltd posloval pred sklenitvijo sporazumov z ostalimi podjetji, in/ali s posrednikom [Prym Consumer] in ali s skupino Coats“. Tako Entaco ni bila neodvisna sila na trgu, saj je dejansko lahko prodajal le podjetjema Coats ali Prym. — Podjetje Prym je potrebovalo podporo podjetja Coats, da je preprečilo podjetju Entaco vstop na trg kontinentalne Evrope. Treba je spomniti, da je bilo za izvajanje sporazuma o razdelitvi potrebno le to, da bi podjetje Coats (kot največji kupec v Združenem Kraljestvu) kupovalo od podjetja Entaco, ne pa od podjetja Prym. To je podjetje Prym prisililo v nizko aktivnost v Združenem Kraljestvu, medtem ko je bilo podjetje Entaco primorano v netrgovanje s kontinentalno Evropo, saj v nasprotnem primeru podjetje Coats ne bi priznavalo podjetja Entaco kot ekskluzivnega dobavitelja, kar je zapisano v klavzuli 2.2 sporazuma o dobavi in nabavi med podjetjema Entaco in Coats: „[…] (b) izpolniti svoje obveznosti na podlagi sporazuma med dobaviteljem in podjetjem Prym z dne [10. september 1994]/[1. april 1997].“ Poleg tega je imelo podjetje Coats kot glavni posrednik v Evropi možnost, da s svojimi naročili izdelkov podjetji Entaco in Prym postavi enega proti drugemu, kar je predstavljalo še en način, kako disciplinirati podjetje Prym.

2. Podjetje Entaco je hotelo postati ekskluzivni dobavitelj za podjetje Coats v Združenem Kraljestvu, da bi zavarovalo lastno proizvodnjo; drugače ne bi podpisalo sporazuma o razdelitvi trga in s tem omejilo razvoj svoje dejavnosti. Podjetje Entaco je resnično privolilo v znatno omejitev svoje dejavnosti: V glavnih točkah sporazuma je določeno: „Entaco privoli v omejitev proizvodnje in distribucije na področju galanterije za igle in da ne bo širil svoje dejavnosti na bucike, varnostne zaponke, štiridelne zaponke, pletilke ali kakršne koli druge galanterijske izdelke brez predhodnega sporazuma s podjetjem Prym“ (kot dodatek h klavzuli 2.3 sporazuma o nabavi med podjetjema Prym in Entaco). Klavzula 2.2 sporazuma o razdelitvi, kot je bila omenjena zgoraj, ustreza sporazumu o geografski razdelitvi trga. Podjetje Entaco ni prejelo podobnega zagotovila od podjetja Prym. Zato je potrebovalo zagotovilo za trg za svoje izdelke v Združenem Kraljestvu od podjetja Coats, ki ga je tudi dobilo. Zaradi notranjega odkupa prejšnje dejavnosti podjetja Coats na področju proizvodnje igel, se je Entaco soočal s konkurenco dveh velikih podjetij, Prym in Coats, ki sta bila povezana preko soudeležbe pri delniških deležih in „posebnega partnerstva“. Za Entaco, ki je vstopil v ta tristranski sporazum, je bil najboljši možni dogovor, glede na to, da je dobil zagotovljen trg, to, da je v zameno ponudil „podobo neodvisnosti na trgu“.

3. Prym, brez odobritve podjetja Coats, ne bi mogel sodelovati pri sporazumu o razdelitvi evropskega trga za galanterijo, če bi to bilo v škodo glavnemu delničarju in partnerju (Coats).

5. SKLEP

Kršitve, storjene s strani naslovnikov (1) se obravnavajo kot „zelo resne“, ker se tičejo razdelitve nacionalnih trgov na posamezne sektorje in razdelitve proizvodnih trgov in s tem omejujejo konkurenco in škodijo trgovini med državami članicami.

Entaco je bilo edino podjetje, ki je Komisijo obvestilo o obstoju sporazumov o razdelitvi trga in ki je prineslo odločilne dokaze, brez katerih sporazumov o razdelitvi trga ne bi bilo možno razkriti, in na podlagi njegovega nenehnega sodelovanja se predlaga, da se mu podeli polno zaščito pred globami.

(1) William Prym GmbH & Co. KG in Prym Consumer GmbH & Co. KG, Coats Holdings Ltd in J & P Coats Ltd, Entaco Ltd in Entaco Group Ltd.